Diari Oficial de la Generalitat Valenciana


Sumari del DOGV 5811, del 22-07-2008 (2008/8972)

RESOLUCIÓ de 4 de juny de 2008, dels directors generals d'Investigació i Tecnologia Agroalimentària de la Conselleria d'Agricultura, Pesca i Alimentació, y de Salut Pública de la Conselleria de Sanitat, per la qual disposen la publicació de l'Acord de 30 d'abril de 2008 de la Comissió per al Desplegament i l'Aplicació de la Reglamentació sobre Plaguicides, pel qual establix els mecanismes de renovació del certificat per al personal que fa tasques de manteniment higiènic sanitari d'instal·lacions amb risc de legionel·la.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5811

Data del DOGV
:   22-07-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/8972


Data del document
:   04-06-2008

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Descriptors 

:   * control fitosanitari
    * malaltia de les vies respiratòries
    * control sanitari
    * personal de serveis

RESOLUCIÓ de 4 de juny de 2008, dels directors generals d'Investigació i Tecnologia Agroalimentària de la Conselleria d'Agricultura, Pesca i Alimentació, y de Salut Pública de la Conselleria de Sanitat, per la qual disposen la publicació de l'Acord de 30 d'abril de 2008 de la Comissió per al Desplegament i l'Aplicació de la Reglamentació sobre Plaguicides, pel qual establix els mecanismes de renovació del certificat per al personal que fa tasques de manteniment higiènic sanitari d'instal·lacions amb risc de legionel·la. [2008/8972]  
L'article 13 del Reial Decret 865/2003, de 4 de juliol, que deroga el Reial Decret 909/2001, de 27 de juliol, i establix els criteris higienicosanitaris per a la prevenció i el control de la legionel·losi, establix que tot el personal que treballe en tasques de manteniment higiènic sanitari, tant si pertany a una entitat o servici extern contractat com si és personal propi de la instal·lació, ha de fer els cursos que homologue per a això el Ministeri de Sanitat i Consum, a proposta de les comunitats autònomes, d'acord amb l'Orde SCO/317/2003, de 7 de febrer.  
L'Orde SCO/317/2003, de 7 de febrer, regula el procediment per a l'homologació dels cursos de formació del personal que fa les operacions de manteniment higienicosanitari de les instal·lacions objecte del Reial Decret 909/2001, de 27 de juliol.  
La Direcció General de Salut Pública del Ministeri de Sanitat i Consum va homologar, per la Resolució de 21 de març de 2003, el model de curs per a la Comunitat Valenciana.  
Segons el model de curs homologat, s'han autoritzat els cursos impartits per les entitats públiques i privades que duen a terme esta formació a la Comunitat Valenciana.  
En l'àmbit territorial de la Comunitat Valenciana, el Decret 64/1986, de 19 de maig, del Consell de la Generalitat, va crear la Comissió per al Desplegament i l'Aplicació de la Reglamentació sobre Plaguicides, i li va encomanar, en l'article 2, la proposta de normes i la planificació i organització de cursos i proves de capacitació.  
Esta comissió, en la reunió del passat 30 d'abril de 2008, va adoptar un acord relatiu als mecanismes de renovació del certificat per al personal que fa tasques de manteniment higiènic sanitari d'instal·lacions amb risc de legionel·la, que s'ha elevat a les direccions generals d'Investigació i Tecnologia Agroalimentària i de Salut Pública, competents en la matèria, d'acord amb el que disposen l'article 14.1 del Decret 121/2007, de 27 de juliol, del Consell, que aprova el Reglament Orgànic i Funcional de la Conselleria d'Agricultura, Pesca i Alimentació, i l'article 11 del Decret 120/2007, de 27 de juliol, del Consell, que aprova el Reglament Orgànic i Funcional de la Conselleria de Sanitat.  
Per tant, resolem fer públic l'Acord de 30 d'abril de 2008, de la Comissió per al Desplegament i l'Aplicació de la Reglamentació sobre Plaguicides, pel qual establix els mecanismes de renovació del certificat del personal que fa tasques de manteniment higienicosanitari d'instal·lacions amb risc de legionel·la, per a coneixement general.  
València, 4 de juny de 2008.  
El director general d'Investigació i Tecnologia Agroalimentària: Manuel Laínez Andrés.  
El director general de Salut Pública: Manuel Escolano Puig.  
DOCUMENT Annex  
Acord del dia 30 d'abril de 2008, de la Comissió per al Desplegament i l'Aplicació de la Reglamentació sobre Plaguicides, pel qual establix els mecanismes de renovació del certificat per al personal que fa tasques de manteniment higiènic sanitari d'instal·lacions amb risc de legionel·la  
L'article 13 del Reial Decret 865/2003, de 4 de juliol, que deroga el Reial Decret 909/2001, de 27 de juliol, i establix els criteris higienicosanitaris per a la prevenció i el control de la legionel·losi, establix que tot el personal que treballe en tasques de manteniment higiènic sanitari, tant si pertany a una entitat o servici extern contractat com si és personal propi de la instal·lació, ha de fer els cursos que homologue per a això el Ministeri de Sanitat i Consum, a proposta de les comunitats autònomes, d'acord amb l'Orde SCO/317/2003, de 7 de febrer.  
L'article quart de l'Orde SCO/317/2003, de 7 de febrer, regula el procediment per a l'homologació dels cursos de formació del personal que fa les operacions de manteniment higienicosanitari de les instal·lacions objecte del Reial Decret 909/2001, de 27 de juliol, establix que este personal ha de fer un curs cada cinc anys que siga una adequació als avanços cientificotècnics dels continguts en l'annex d'esta disposició, la duració mínima del qual ha de ser de 10 hores, i ha d'incloure l'actualització dels coneixements sobre la legislació en matèria de salut pública i salut laboral, la identificació de punts crítics i l'elaboració de programes de control.  
Pel caràcter dinàmic d'este sector, pels canvis dels productes, les tècniques d'aplicació, la legislació, etcètera, per a complir els objectius que van portar en el seu moment a regular l'obtenció del certificat per al personal que fa tasques de manteniment higiènic sanitari d'instal·lacions amb risc de legionel·la, es fa necessària l'actualització periòdica dels coneixements tècnics i legals dels treballadors sobre plaguicides, i també la complementació de les diferències, de contingut i duració, entre els cursos establits en l'Orde SCO/317/2003, de 7 de febrer.  
Atés que s'ha complit el termini des que es van impartir els primers cursos, resulta oportú establir un temari per a la renovació d'estos cursos.  
D'acord amb tot el que s'ha exposat, s'acorda:  
Primer  
La renovació dels certificats per al personal que fa tasques de manteniment higiènic sanitari d'instal·lacions amb risc de legionel·la a la Comunitat Valenciana s'ha de fer a sol·licitud de la persona interessada, d'acord amb el que establix este acord.  
Segon  
Per a la renovació dels certificats per al personal que fa tasques de manteniment higiènic sanitari d'instal·lacions amb risc de legionel·la, és necessari tindre el requisit següent:  
a) Superar els cursos de capacitació regulats en este acord.  
Tercer  
El contingut del curs de renovació s'especifica en annex I i la duració és de 10 hores.  
Quart  
Per a superar els cursos de renovació del certificat, és necessari haver assistit a la totalitat de les hores lectives i demostrar-ne l'aprofitament a través de la realització d'una prova objectiva.  
La Comissió per al Desplegament i l'Aplicació de la Reglamentació Tecnicosanitària sobre Plaguicides farà pública la convocatòria dels cursos que s'organitzen a través de la comissió com a mínim una vegada a l'any.  
Cinqué  
Els nous certificats per al personal que fa tasques de manteniment higiènic sanitari d'instal·lacions amb risc de legionel·la que resulten de la renovació que hagen sigut organitzats a través de la Comissió per al Desplegament i l'Aplicació de la Reglamentació Tecnicosanitària sobre Plaguicides, els ha d'expedir per l'òrgan directiu de la Conselleria de Sanitat que tinga atribuïdes les competències en la matèria.  
El carnet renovat tindrà una validesa de 5 anys comptats a partir de la data de renovació.  
Sisé  
Les entitats ja autoritzades a la Comunitat Valenciana per a impartir la formació destinada a l'obtenció del certificat per al personal que fa tasques de manteniment higiènic sanitari d'instal·lacions amb risc de legionel·la han de sol·licitar l'autorització del model de curs de renovació segons el procediment que figura en l'annex II, vàlid també per a la sol·licitud d'autorització inicial.  
Seté  
El que disposa este acord entra en vigor l'endemà de la publicació en el Diari Oficial de la Comunitat Valenciana.  
Annex I  
Programa amb continguts i hores lectives del curs per a la renovació dels certificats per al personal que fa tasques de manteniment higiènic sanitari d'instal·lacions amb risc de legionel·la  
- Actualització de la legislació nacional i autonòmica en relació amb la legionel·losi, prevenció de riscos laborals i ambientals (1 hora)  
- Bones pràctiques de neteja i desinfecció. Novetats en el disseny i manteniment de les instal·lacions. Registre d'actuacions (2 hores)  
- Metodologia de control de punts crítics en instal·lacions de risc de legionel·losi. Avaluació del risc (2 hores)  
- Actualització del manteniment higienicosanitari d'instal·lacions amb major probabilitat de proliferació i dispersió de legionel·la. Estructura, prevenció i control. Guies tècniques (3 hores)  
- Actualització del manteniment higienicosanitari d'instal·lacions amb menor probabilitat de proliferació i dispersió de legionel·la. Estructura, prevenció i control. Guies tècniques (2 hores)  
Annex II  
Procediment d'autorització de les entitats que sol·liciten impartir la formació corresponent al curs per al personal que fa les tasques de manteniment higienicosanitari d'instal·lacions amb risc de legionel·la  
Autorització inicial  
Poden sol·licitar l'autorització, com establix l'Orde SCO/317/2003, de 7 de febrer, que regula el procediment per a l'homologació dels cursos de formació de personal que fa les operacions de manteniment higienicosanitari de les instal·lacions objecte del Reial Decret 909/2001, de 27 de juliol, ratificat pel Reial Decret 865/2003, de 4 de juliol, que establix els criteris higienicosanitaris per a la prevenció i el control de la legionel·losi:  
- universitats  
- centres docents  
- servicis oficials  
Han de sol·licitar l'autorització del model de curs, segons el procediment que figura en este document.  
Autorització per a cursos de renovació  
Les entitats autoritzades abans de la publicació d'esta resolució han de sol·licitar l'autorització del curs de renovació, en el cas que desitgen impartir-lo, per a la qual cosa han de complir els mateixos requisits que per al curs d'obtenció del certificat per al personal que fa tasques de manteniment higienicosanitari d'instal·lacions amb risc de legionel·la i que es reflectixen en este annex, i també la documentació que ho acredite.  
Sol·licituds  
S'han d'adreçar a la Direcció General de Salut Pública de la Conselleria de Sanitat, juntament amb la documentació que acredite el compliment dels requisits exigits per la normativa i arreplegats en este annex.  
El termini per a resoldre sobre l'autorització, per part de la Direcció General de Salut Pública, és de tres mesos des de la data d'entrada de la sol·licitud.  
Requisits  
Els requisits de què ha de disposar el sol·licitant, que els ha d'acreditar junt amb la sol·licitud, són els següents:  
- Instal·lacions adequades: capacitat suficient per a 30 alumnes almenys, bones condicions higièniques, d'accessibilitat, d'il·luminació i ventilació. Quan es tracte d'instal·lacions alienes, s'ha d'acreditar l'acord o conveni a través del qual se'ls permet utilitzar les instal·lacions i la finalitat de la utilització, amb les signatures dels responsables de les empreses o entitats afectades.  
- Recursos materials i mitjans tècnics de suport per a l'execució correcta dels programes de formació (pissarra, aparell de transparències, altres mitjans audiovisuals o d'algun altre tipus).  
- Personal docent que acredite que té la formació adequada:  
- Per a les classes teòriques han de tindre almenys una titulació d'enginyer tècnic o diplomat universitari en carreres cientificotècniques o d'altres relacionades amb els continguts del curs i una experiència docent en el tema que impartix o en temes afins de 50 hores lectives almenys.  
- En el cas de les classes pràctiques, els docents que les impartisquen han de tindre una formació teòrica mínima de Formació Professional de 2n grau o equivalent, i experiència professional demostrable en el tractament d'instal·lacions de risc de legionel·losi de 2 anys almenys.  
- director o coordinador del curs, que tinga com a mínim la titulació d'enginyer tècnic o diplomat universitari.  
- Model de curs, amb la programació i la duració de les sessions, i el professor que les impartix.  
- Còpia del material que s'ha d'entregar als alumnes sobre els continguts del curs.  
- Nombre d'edicions que es té previst impartir i dates en què es fan, concretant almenys les de la primera edició.  
- Lloc i materials disponibles per a la realització de les pràctiques:   
- Visita a instal·lacions de risc. S'ha de comunicar el lloc concret que es vol visitar i el tipus d'instal·lació. Quan es tracte de visitar una instal·lació d'una empresa aliena, han d'acreditar l'acord o conveni a través del qual se'ls permet accedir a les instal·lacions i la finalitat de la visita, amb la signatura del responsable de l'empresa, i ha de concretar el tipus d'instal·lació que tenen.  
- S'ha d'enviar una memòria de les activitats que s'han de fer, descrivint els procediments que es pretén realitzar i les instal·lacions i mitjans materials necessaris per a portar-les a terme.  
- Model de certificat d'aprofitament que s'ha de lliurar als alumnes, que incloga almenys la informació següent:  
. Nom i dos cognoms  
. DNI  
. Centre docent  
. Títol del curs  
. Lloc de realització del curs  
. Promotor del curs  
. Nombre d'hores teòriques i pràctiques  
. Data d'expedició  
. Signatura del coordinador del curs o del titular del centre docent  
. Segell de l'entitat promotora del curs  
. Referència a la resolució administrativa d'autorització  
. Ha d'anar numerat, hi ha de figurar tant l'edició del curs com el número de l'alumne en cada edició  
- Els nous certificats per al personal que fa tasques de manteniment higiènic sanitari d'instal·lacions amb risc de legionel·la resultat de la renovació que hagen sigut organitzats a través d'estes entitats, seran expedits per estes entitats.  
- Fulls de signatures per a cada una de les sessions, en què conste el nom i cognoms de l'alumne, nom i cognoms del professor i la signatura de cada un dels assistents. Estos fulls, emplenats, s'han de mantindre a disposició de la Direcció General de Salut Pública, en acabar el curs.  
- Model d'examen que hagen de fer els alumnes. Han de ser preguntes de tipus test, amb 4 respostes possibles i només una de vàlida.  
- Model de qüestionari de satisfacció, que han d'omplir els alumnes de manera anònima, en el es valoren 4 apartats: material impartit, contingut del tema, utilitat del tema i claredat de l'exposició. Han de donar una puntuació entre 1 i 5 punts a cada un i s'ha de calcular la mitjana en cada apartat per a cada professor.  
- En finalitzar el curs, s'ha d'enviar a esta direcció general una llista amb els noms, cognoms, número d'orde de diploma i número de resolució administrativa que corresponga. Tot això, en paper i en format electrònic, en una base de dades de format Access o Excel, que continga els camps següents: cognoms, nom, DNI, adreça, localitat, entitat, data d'inici, data final i data de la resolució d'autorització.  
Les modificacions que es produïsquen en les edicions successives del curs autoritzat per esta direcció general, en qualsevol dels aspectes mencionats en apartats anteriors que afecten instal·lacions, materials, personal docent, director o coordinador del curs, lloc o procediment de realització de les pràctiques, certificat d'aprofitament, o algun altre aspecte, s'han de comunicar amb una antelació mínima de 2 mesos a la Direcció General de Salut Pública, la qual ha de valorar l'adequació dels canvis a les condicions de l'autorització prèvia, i ha de comunicar a la persona interessada la decisió respecte a això.  
La Direcció General de Salut Pública controla les activitats que duen a terme les entitats autoritzades per mitjà d'este procediment a través del Servici de Salut Laboral. Este control pot consistir en:  
- Comprovació de l'adequació de les instal·lacions: visites abans de la concessió de l'autorització per a comprovar que tenen les condicions mínimes i són adequades.  
- Supervisió dels continguts i programa del curs, inclosos horaris, classes pràctiques i qualsevol altre aspecte considerat d'interés. Per a això, el personal tècnic del Servici de Salut Laboral de la direcció general esmentada, pot personar-se en qualsevol moment del curs en el lloc en què s'està impartint, per a comprovar que s'està duent a terme d'acord amb les condicions que van motivar l'autorització.  
- Realització de qüestionaris d'avaluació del curs que els alumnes han d'omplir de manera anònima, en els quals es poden valorar els aspectes docents relacionats amb el professorat, materials, organització i altres que es consideren d'interés, en acabar el curs o en contrast amb altres de fets per l'entitat.  
- Valoració de l'aprenentatge dels alumnes en acabar el curs, per mitjà d'una prova objectiva d'avaluació sobre els continguts, prova diferent de la que ha de fer l'entitat organitzadora. La superació d'esta prova és un requisit necessari per a l'obtenció del certificat d'aprofitament. Els alumnes que no superen esta prova poden fer-ne una altra, durant els sis mesos següents a la primera. En el cas de no superar-la, han de repetir el curs.  
- Control sobre l'expedició dels certificats d'aprofitament, comprovant l'assistència, l'aprofitament i la superació de l'exercici d'avaluació dels alumnes que el reben. Així mateix, l'entitat que expedisca els certificats ha de numerar-los correlativament, de manera que cada número corresponga a una persona determinada.  
- Suspensió de l'autorització en els casos en què s'incomplisquen les obligacions amb l'administració o s'observe mala pràctica en la realització dels cursos o falsedat en la informació facilitada.  
- Comprovació de la documentació relativa als cursos realitzats.